Cora Millet-Robinet
Cora Millet-Robinet Res apud Vicidata repertae: Nativitas: 28 Novembris 1798; Lutetia Obitus: 7 Decembris 1890, 2 Decembris 1890; Pictavium Patria: Francia Familia Coniunx: François Millet Cora Millet-Robinet (Lutetiae die 28 Novembris 1798 nata; Pictavii mortua die 7 Decembris 1890) fuit scriptrix de rebus rusticis. Filia fuit Francicorum qui in insula Hispaniola habitaverant, matre ibi nata e familia mercatorum Namnetensium, patre Matiscone nato in ea insula colono, ambobus causa novarum rerum Haitianarum in Franciam refugis. Cora anno 1823 avunculo suo milite Francisco Millet nupsit qui, in Hispaniola natus, eis annis Lutetiae degebat. Fundum autem La Cataudière possidebat iuxta Avalliacum in eadem regione Pictaviensi ubi in exercitu Francico ad Castrum Heraldi operam dabat. Ibi ergo Cora cum marito agriculturam novis methodis excolere coepit. Ab anno 1832 Stephanus Corae frater nuper viduus aderat, chemicus eruditus, qui praecipue de sericultura laborabat. Cora de rebus rusticis domesticisque libros varios scripsit. Omnium celeberrimum, Maison rustique des dames, duobus voluminibus annis 1844 et 1845 primum edidit. Hoc opus continuo usque in annum 1944 editionibus viginti et uno successivis divulgatum est. Ab anno fere 1849, fundo La Cataudière vendito, mariti iuxta Geniliacum habitare coeperunt, ubi castellum de Pont partim ruinosum restruxerunt. Franciscus Millet anno 1860 mortuus est. Cora vidua ante annum 1876 in vico Sancti Benedicti de Quinciaco iuxta Pictavium habitare coeperat apud fundum satis parvum La Berlonnière. Titulo equitis merito agronomico anno 1884, prima feminarum, laureata est.